*وانندگیں مات۔ وانندگیں راج*
دنیا ءِ یک شھزانیں انسانے گوشتگ کہ:۔
شما من ءَ یک وانندھیں ماتے بہ دے اِت، من شمارا یک وانندھیں راجے دے آں، ایشی ءِ بزانت ایش اِنت کہ راجانی دیمروئی ءُ بودناکی ءَ جنین ءُ زالبولانی مزنیں دستے مان اِنت۔ پمیشکا دگہ زانتکاری ءَ گوشتگ کہ یک چُکے ءِ بنگیجی دربرجاہ (مدرسہ) مات ءِ کُٹ ءَ اِنت۔ اگاں چُکے ءَ چہ آئی ءِ مات ءِ کُٹ ءَ جوانیں ادب ءُ زانت ءُ زانش رس اِیت گُڑا آ بودناکیانی پدانکاں پہ مڑا ءُ چاڑ ءُ ھلھلے سرکپاں کنت۔
مروچے رسانکدری دیواناں مئے بانُکیں گُھارانی یک پُر اُمیتیں بیانے شنگ بوتگ، اے بیان ءِ تہ ءَ آیاں وتی براتانی شُگر ءُ منت ءَ گپتگ کہ آیاں پہ ماتی زُبان ءِ وانگ ءُ زانگ ءَ آ کمک کُرتگ اَنت ھمایانی سوج ءُ دربرجاھانی پَچ کنگ ءِ سوب ءَ آیاں وتی ماتی زبان ءِ دربرگ ءِ موہ رس اِتگ آیاں گوں پُر اُمیتیں رنگے ءَ گوشتگ کہ نی آ وتی پادانی سر ءَ اوشتاتگ اَنت بزاں بلوچی وَنت ءُ وانینت کن اَنت۔ مروچی آیاں ماں بلوچی چاگرد ءَ ھرجا ھرجا دربرجاہ پَچ کُتگ ءُ بلوچی وانینگ ءِ کار بُنگیج کُتگ۔
گوں اے وشیں ھال ءَ ما وتی اے چُک ءُ گُھارانی جھداں سلام پیش کنیں ءُ پُر اُمیت ایں کہ آ وتی گراں بھائیں جھداں دیم ءَ بر اَنت۔
بے شک جھان ءِ ھچّ راجے بیکہ جنیں آدم ءَ بودناکیانی سیمسراں رس اِت نہ کنت۔ چہ رُژن ءُ زانت ءَ بلوچ راج ءِ پشکپک ءِ سوب ھمیش اِنت کہ آیانی زالبول گوں آیاں ھمگام نہ اَنت۔
اگاں مئے جنین آدم وانندہ بوتین اَنت گُڑا مئے جاور ایش نہ بوتگ اَت، ما دیری منزل ءَ سر بوتگ اِت اِیں۔
بلے بژن سد بژن کہ مئے زالبول چرے گراں بھائیں گنج ءَ زبھر اَنت پمیشکا ما چہ جھان ءِ چمدار ایں راجاں ھم پد ءَ تر اِیں۔
ما یکپیم وتی گپ ءُ گُشتانکانی تہ ءَ وتی ھمے بژن ءُ اَرمان ءَ درشان کنیں کہ مئے زالبول چہ زانت ءُ زانش ءَ ز بھر اِنت ءُ گوں مردیناں ھمگام نہ اَنت۔
کمے وھد بیت کہ ماں روایرشتی بلوچستان ءَ بلوچی وانگ ءُ وانینگ ءِ کار گوں گُشادی ءَ دیم ءَ روان اِنت، اے رد ءَ ھر کس وتی بستار ءِ پد ءَ جھدے ءَ گلائیش اِنت بلے بلوچی وانینگ ءِ رد ءَ واجہ محمد شکاری، واجہ علی اصغر رحماندوست، واجہ محمد پھرھی، واجہ عبدلغفور گردھانی، واجہ عبدالستار بُگٹی، واجہ میرجان میر، صابر آسکانی، واجہ سئید ساھل ءُ واجہ ھارون اخلاقی ءُ دگہ بازیں زانتکارانی نام گِرگ کَرز اَنت۔
جھ بہ جن بے ساری ءِ بے زانتی ءَ شھمات کن
کہ تئی بیگواھی ءِ سامان سرجم بوتگ اَنت
*شمئے وتی:*
*عابد آسکانی، اِشکستگ*
٭٭٭٭٭٭
پہ باسک ءَ دیم ءَ یاروک : مھمد پھرئی